ສຳນັກຂ່າວສານ ລາວ-ຫວຽດນາມ ເປີດວາງ ສະແດງຮູບພາບ ສາຍພົວພັນ
ສຳນັກຂ່າວສານປະເທດລາວ ຮ່ວມກັບ ສຳນັກຂ່າວສານຫວຽດນາມ ປະຈຳລາວ ຈັດກິດຈະກຳວາງສະແດງຮູບພາບ “ສາຍພົວພັນ ລາວ-ຫວຽດນາມ ໜັກແໜ້ນ, ຍືນຍົງກວ່າພູເຂົາກ້າ, ກວ່າແມ່ນ້ຳລຳເຊ” ຢູ່ຫໍວັດທະນະທຳແຫ່ງຊາດ ນະຄອນຫລວງວຽງຈັນ, ເພື່ອສະເຫລີມສະຫລອງວັນສ້າງຕັ້ງສາຍພົວພັນການທູດ ລາວ-ຫວຽດນາມ ຄົບຮອບ 55 ປີ ແລະ ວັນເຊັນສົນທິສັນຍາມິດຕະພາບ ແລະ ການຮ່ວມມື ລາວ-ຫວຽດນາມ ຄົບຮອບ 40 ປີ, ໂດຍມີ ທ່ານ ສະຫວັນຄອນ ລາຊະມຸນຕີ ຮອງລັດຖະມົນຕີ ກະຊວງຖະແຫລງຂ່າວ, ວັດທະນະທຳ ແລະ ທ່ອງທ່ຽວ, ມີບັນດາຫົວໜ້າ, ຮອງຫົວໜ້າ ສຳນັກຂ່າວສານປະເທດລາວ ແລະ ສຳນັກຂ່າວສານຫວຽດນາມ, ພ້ອມດ້ວຍແຂກຖືກເຊີນ ເຂົ້າຮ່ວມ.
ງານວາງສະແດງຮູບພາບໃນຄັ້ງນີ້, ໄດ້ລວບລວມເອົາຮູບຖ່າຍທີ່ຊົງຄຸນຄ່າ ຮູບສີ ແລະ ຂາວດຳ 100 ກວ່າຮູບ ທີ່ສ່ອງແສງຢ່າງມີຊີວິດຊີວາ ແລະ ເລິກເຊິ່ງ ໃນໄລຍະເວລາກວ່າເຄິ່ງສັດຕະວັດ ທີ່ມີຄວາມສະໜິດຕິດພັນ, ຄຽງບ່າຄຽງໄຫລ່ ລະຫວ່າງສອງພັກ, ສອງລັດ ແລະ ປະຊາຊົນສອງຊາດ ລາວ-ຫວຽດນາມ ໃນການຕໍ່ສູ້ຍືດເຍື້ອຍາວນານ, ຕ້ານພວກລ່າເມືອງຂຶ້ນຈັກກະພັດຜູ້ມາຮຸກຮານ, ປົດປ່ອຍປະເທດຊາດຂອງແຕ່ລະປະເທດ ແລະ ສາຍພົວພັນໄມຕີຈິດມິດຕະພາບ, ຄວາມສາມັກຄີແບບພິເສດ ລະຫວ່າງສອງປະເທດໃນນັ້ນ, ມີບັນດາພາບຖ່າຍປະທານໂຮ່ຈິມິງ ພົບປະແລກປ່ຽນກັບປະທານ ສຸພານຸວົງ ຢູ່ເຂດຕໍ່ຕ້ານຫວຽດບັກ, ກັບອະດີດເລຂາທິການໃຫຍ່ ໄກສອນ ພົມວິຫານ ຢູ່ຮ່າໂນ້ຍ ປີ 1966, ຮູບພາບບັນດາການນຳສອງປະເທດ ລຸ້ນຕ່າງໆ ທີ່ໄດ້ຄຽງບ່າຄຽງໄຫລ່ກັນໃນແຕ່ລະໄລຍະ, ບັນດາສັນຍາ, ສົນທິສັນຍາ, ຂໍ້ຕົກລົງຮ່ວມມືທີ່ໄດ້ຮັບການລົງນາມ, ບັນດາຜົນສຳເລັດທີ່ໃຫຍ່ຫລວງ ໃນທຸກຂົງເຂດເຊັ່ນ: ການເມືອງ, ປ້ອງກັນຊາດ-ປ້ອງກັນຄວາມສະຫງົບ, ເສດຖະກິດ, ວັດທະນະທຳ-ສັງຄົມ ລະຫວ່າງ ສອງປະເທດ ລາວ-ຫວຽດນາມ ແລະ ອື່ນໆ.
ທ່ານ ສະຫວັນຄອນ ລາຊະມຸນຕີ ໄດ້ມີຄຳເຫັນໃນບາງຕອນ ວ່າ: ງານວາງສະແດງຮູບພາບ ໃນຄັ້ງນີ້, ສະແດງໃຫ້ເຫັນເຖິງໝາກຜົນ ແລະ ໄຊຊະນະແຫ່ງການພົວພັນຮ່ວມມື ທີ່ເປັນມູນເຊື້ອລະຫວ່າງສອງປະເທດລາວ-ຫວຽດນາມ, ທັງເປັນການສ່ອງແສງໃຫ້ເຫັນເຖິງສາຍພົວພັນຮ່ວມມືຢ່າງ ສະໜິດແໜ້ນ ລະຫວ່າງ ສຳນັກຂ່າວສານປະເທດລາວລາວ ແລະ ສຳນັກຂ່າວສານຫວຽດນາມ ທີ່ມີມາແຕ່ດົນນານ ນັບແຕ່ສະໄໝຕໍ່ສູ້ກູ້ຊາດ ໃນເມືອກ່ອນ ກໍຄື ໄລຍະແຫ່ງການປົກປັກຮັກສາ ແລະ ສ້າງສາພັດທະນາປະເທດຊາດ ໃນປັດຈຸບັນ. ຢ່າງໃດ້ກໍຕາມ, ສຳນັກຂ່າວສານຫວຽດນາມ ກໍໄດ້ໃຫ້ການຊ່ວຍເຫລືອຢູ່ຄຽງບ່າຄຽງໄຫລ່ ກັບຂ່າວສານປະເທດລາວ ມາໂດຍຕະຫລອດ, ເຊິ່ງການຊ່ວຍເຫລືອເຊິ່ງກັນ ແລະ ກັນດັ່ງກ່າວ, ໄດ້ກາຍເປັນປັດໄຈສຳຄັນເພື່ອກະຕຸກຊຸກຍູ້ ໃຫ້ວຽກງານຂ່າວສານ ຂອງສອງປະເທດ ລາວ-ຫວຽດນາມ ນັບມື້ເຕີບໃຫຍ່ເຂັ້ມແຂງ ແລະ ໄດ້ກາຍເປັນກຳລັງແຮງສຳຄັນ ປະກອບສ່ວນເຂົ້າ ໃນການໂຄສະນາປຸກລະດົມໃຫ້ຮຸ່ນຄົນຕ່າງໆ ຂອງສອງປະເທດ ໄດ້ຕັ້ງໜ້າຖະໜຸຖະໜອມ ແລະ ເພີ່ມພູນຄູນສ້າງ ສາຍພົວພັນສາມັກຄີແບບພິເສດ ແລະ ການຮ່ວມມືຮອບດ້ານ ອັນເປັນມໍລະດົກທີ່ຫາຍາກ ຂອງສອງປະເທດລາວ-ຫວຽດນາມ ໃຫ້ໝັ້ນຄົງທະນົງແກ່ນຕະຫລອດກາລະນານ.
ໃນໂອກາດດຽວກັນ, ບັນດາການນຳ ກໍໄດ້ຂຶ້ນຕັດແຖບຜ້າ ເພື່ອເປີດພິທີວາງສະແດງຮູບພາບ ດັ່ງກ່າວ, ຢ່າງເປັນທາງການ ແລະ ໄດ້ເລາະຊົມບັນດາຮູບພາບຕ່າງໆຕື່ມອີກ ແລະ ຂໍເຊີນຊວນ ມວນຊົນທັງພາຍໃນ ແລະ ຕ່າງປະເທດ ໃຫ້ເຂົ້າມາທ່ຽວຊົມງານວາງສະແດງຮູບພາບດັ່ງກ່າວ ໂດຍບໍ່ໄດ້ເສຍຄ່າ, ໂດຍເລີ່ມແຕ່ວັນທີ 6-9 ທັນວານີ້ ຢູ່ຫໍວັດທະນະທຳແຫ່ງຊາດ ນະຄອນຫລວງວຽງຈັນ.
ຂໍ້ມູນຈກາ: ສຳນັກຂ່າວສານປະເທດລາວ